CELEX: 32005R0110
Language: el
Date: 2005-01-24 00:00:00
Title: Κανονισμός (ΕΚ) αριθ. 110/2005 της Επιτροπής, της 24ης Ιανουαρίου 2005, για τη χορήγηση αντισταθμιστικής αποζημίωσης στις οργανώσεις παραγωγών για αλιεύματα τόνου που παραδόθηκαν στη βιομηχανία μεταποίησης κατά τη διάρκεια της περιόδου από την 1η Οκτωβρίου έως τις 31 Δεκεμβρίου 2003

25.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 21/5
            
         
      ΚΑΝΟΝΙΣΜΌΣ (ΕΚ) αριθ. 110/2005 ΤΗΣ ΕΠΙΤΡΟΠΉΣ
   
   της 24ης Ιανουαρίου 2005
   για τη χορήγηση αντισταθμιστικής αποζημίωσης στις οργανώσεις παραγωγών για αλιεύματα τόνου που παραδόθηκαν στη βιομηχανία μεταποίησης κατά τη διάρκεια της περιόδου από την 1η Οκτωβρίου έως τις 31 Δεκεμβρίου 2003
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας
   τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας (1), και ιδίως το άρθρο 27 παράγραφος 6,
   Εκτιμώντας τα ακόλουθα:
   
               (1)
            
            
               Η αντισταθμιστική αποζημίωση που προβλέπεται στο άρθρο 27 του κανονισμού (ΕΚ) αριθ. 104/2000 χορηγείται υπό ορισμένους όρους στις οργανώσεις παραγωγών τόνου της Κοινότητας για τις ποσότητες τόνου που παραδίδονται στη βιομηχανία μεταποίησης κατά τη διάρκεια του ημερολογιακού τριμήνου, το οποίο αφορούν οι διαπιστώσεις τιμών, όταν ταυτόχρονα η τριμηνιαία μέση τιμή αγοράς στην κοινοτική αγορά και η τιμή εισαγωγής προσαυξημένη, ενδεχομένως, κατά το ποσό της επιβληθείσας εξισωτικής εισφοράς, ευρίσκοντο σε επίπεδο κατώτερο από το 87 % της κοινοτικής τιμής παραγωγού του εν λόγω προϊόντος.
            
         
               (2)
            
            
               Η εξέταση της κατάστασης που επικρατεί στην κοινοτική αγορά επέτρεψε να διαπιστωθεί ότι, για τον τόνο τον κιτρινόπτερο (Thunnus albacares), βάρους άνω των 10 χιλιογράμμων κατά τη διάρκεια της περιόδου από την 1η Οκτωβρίου έως τις 31 Δεκεμβρίου 2003, τόσο η τριμηνιαία μέση τιμή πώλησης στην αγορά όσο και η τιμή εισαγωγής που αναφέρονται στο άρθρο 27 του κανονισμού (ΕΚ) αριθ. 104/2000, κινούνται σε επίπεδο κατώτερο από το 87 % της ισχύουσας κοινοτικής τιμής παραγωγού που καθορίζεται από τον κανονισμό (ΕΚ) αριθ. 2764/2000 του Συμβουλίου (2).
            
         
               (3)
            
            
               Οι πράξεις που πρέπει να ληφθούν υπόψη για τον καθορισμό του δικαιώματος αποζημίωσης είναι οι πωλήσεις των οποίων τα τιμολόγια φέρουν ημερομηνία του σχετικού τριμήνου, και οι οποίες χρησιμοποιήθηκαν για τον υπολογισμό της μέσης μηνιαίας τιμής πώλησης που αναφέρεται στο άρθρο 4 του κανονισμού (ΕΚ) αριθ. 2183/2001 της Επιτροπής (3).
            
         
               (4)
            
            
               Το ποσό της αποζημίωσης που προβλέπεται στο άρθρο 27 παράγραφος 2 του κανονισμού (ΕΚ) αριθ. 104/2000 δεν μπορεί σε καμία περίπτωση να υπερβαίνει είτε τη διαφορά μεταξύ του κατωφλίου ενεργοποίησης και της μέσης τιμής πώλησης του εν λόγω προϊόντος στην κοινοτική αγορά, είτε ένα κατ' αποκοπή ποσό ισοδύναμο προς το 12 % του εν λόγω κατωφλίου.
            
         
               (5)
            
            
               Οι ποσότητες οι οποίες είναι επιλέξιμες για αντισταθμιστική αποζημίωση, κατά την έννοια του άρθρου 27 παράγραφος 1 του κανονισμού (ΕΚ) αριθ. 104/2000, δεν μπορούν να υπερβούν σε καμία περίπτωση για το σχετικό τρίμηνο τα όρια που προβλέπονται στην παράγραφο 3 του ίδιου άρθρου.
            
         
               (6)
            
            
               Οι ποσότητες κιτρινόπτερου τόνου (Thunnus albacares) βάρους άνω των 10 χιλιογράμμων ανά τεμάχιο που πωλήθηκαν και παραδόθηκαν στην βιομηχανία μεταποίησης που είναι εγκατεστημένη στο τελωνειακό έδαφος της Κοινότητας ήσαν υψηλότερες κατά τη διάρκεια του σχετικού τριμήνου από τις ποσότητες που πωλήθηκαν και παραδόθηκαν κατά τη διάρκεια του αντίστοιχου τριμήνου των τριών προηγούμενων αλιευτικών περιόδων. Δεδομένου ότι οι ποσότητες αυτές υπερβαίνουν το όριο που ορίζεται από το άρθρο 27 παράγραφος 3 του κανονισμού (ΕΚ) αριθ. 104/2000, οι συνολικές ποσότητες των προϊόντων αυτών, για τις οποίες καταβάλλεται αποζημίωση, θα πρέπει ως εκ τούτου να περιοριστούν.
            
         
               (7)
            
            
               Κατ' εφαρμογή των προβλεπόμενων στο άρθρο 27 παράγραφος 4 του κανονισμού (ΕΚ) αριθ. 104/2000 ανωτάτων ορίων για τον υπολογισμό του ποσού αποζημίωσης που χορηγείται σε κάθε οργάνωση παραγωγών, θα πρέπει να καθοριστεί η κατανομή των επιλέξιμων ποσοτήτων μεταξύ των οικείων οργανώσεων παραγωγών αναλογικώς προς τις αντίστοιχες παραγωγές τους κατά τη διάρκεια του ιδίου τριμήνου των αλιευτικών περιόδων 2000, 2001 και 2002.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιευτικών προϊόντων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η αντισταθμιστική αποζημίωση που προβλέπεται από το άρθρο 27 του κανονισμού (ΕΚ) αριθ. 104/2000 χορηγείται κατά την περίοδο από την 1η Οκτωβρίου έως τις 31 Δεκεμβρίου 2003, για τα ακόλουθα προϊόντα:
   
               Προϊόν
            
            
               Ανώτατο ποσό αποζημίωσης
               (σε ευρώ ανά τόνο)
            
         
               Κιτρινόπτερος τόνος (Thunnus albacares) βάρους άνω των 10 kg ανά τεμάχιο
            
            
               24
            
         Άρθρο 2
   1.   Ο συνολικός όγκος ανά είδος των ποσοτήτων που δικαιούνται αποζημίωσης έχει ως εξής:
   
               —
            
            
               κιτρινόπτερος τόνος (Thunnus albacares) βάρους άνω των 10 χιλιογράμμων ανά τεμάχιο: 11 433,536 τόνοι.
            
         2.   Η κατανομή του συνολικού όγκου μεταξύ των οικείων οργανώσεων παραγωγών καθορίζεται στο παράρτημα.
   Άρθρο 3
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιανουαρίου 2005.
      
         
            Για την Επιτροπή
         
         Joe BORG
         
         
            Μέλος της Επιτροπής
         
      
   
   
      (1)  ΕΕ L 17 της 21.1.2000, σ. 22.
   
      (2)  ΕΕ L 351 της 28.12.2002, σ. 3.
   
      (3)  ΕΕ L 293 της 10.11.2001, σ. 11.
   
      ΠΑΡΑΡΤΗΜΑ
      
         Κατανομή μεταξύ των οργανώσεων παραγωγών των ποσοτήτων τόνου που δικαιούνται αντισταθμιστικής αποζημίωσης για την περίοδο από την 1η Οκτωβρίου έως τις 31 Δεκεμβρίου 2003 σύμφωνα με το άρθρο 27 παράγραφος 4 του κανονισμού (ΕΚ) αριθ. 104/2000, με ένδειξη των ποσοτήτων ανάλογα με το ποσοστό αποζημίωσης
      
      
                  (σε τόνους)
               
            
                  Κιτρινόπτερος τόνος (Thunnus albacares) βάρους άνω των 10 kg ανά τεμάχιο
               
               
                  Επιλέξιμες για 100 % αποζημίωση ποσότητες (πρώτη περίπτωση του άρθρου 27 παράγραφος 4)
               
               
                  Επιλέξιμες για 50 % αποζημίωση ποσότητες (δεύτερη περίπτωση του άρθρου 27 παράγραφος 4)
               
               
                  Συνολικές ποσότητες που δικαιούνται αποζημίωσης (πρώτη και δεύτερη περίπτωση του άρθρου 27 παράγραφος 4)
               
            
                  OPAGAC
               
               
                  1 880,530
               
               
                  0
               
               
                  1 880,530
               
            
                  OPTUC
               
               
                  3 837,843
               
               
                  445,78
               
               
                  4 283,621
               
            
                  OP 42 (CAN.)
               
               
                  0
               
               
                  0
               
               
                  0
               
            
                  Orthongel
               
               
                  4 720,123
               
               
                  549,262
               
               
                  5 269,385
               
            
                  APASA
               
               
                  0
               
               
                  0
               
               
                  0
               
            
                  Madeira
               
               
                  0
               
               
                  0
               
               
                  0
               
            
                  Σύνολο ΕΕ
               
               
                  10 438,496
               
               
                  995,040
               
               
                  11 433,536